Gempa Bali: Lebih 500 rumah rosak
BALI: Sekurang-kurangnya lebih 500 buah kediaman rosak dengan 269 daripadanya mengalami kemusnahan teruk akibat gempa bumi sederhana berukuran 4.8 skala Richter yang melanda Bali pada Sabtu lalu. Ketua Pelaksana Badan Pencegahan Bencana Daerah Bali, Made Rentin berkata, data itu diperoleh berdasarkan pemeriksaan yang dilakukan pihak berkuasa sehingga semalam. Katanya, selain rumah, beberapa tempat ibadat dan 39 infrastruktur awam juga rosak akibat gempa bumi tersebut. “Terdapat 302 lagi rumah turut mengalami kerosakan, namun tidak serius. “Antara infrastruktur awam yang rosak termasuk pejabat desa, klinik kesihatan dan sekolah,” katanya kepada Kompas.com. Selain itu, Made memberitahu, sebanyak 21 tempat ibadat rosak teruk, termasuk sejumlah candi. Gempa bumi yang berlaku kira-kira lapan kilometer ke barat laut Karangasem itu menyebabkan tiga orang maut dan 83 yang lain cedera. Pihak berkuasa tempatan menganggarkan Bali mengalami kerugian hampir satu bilion (RM295,473) akibat gempa tersebut.-AFP 
See author's posts
